На основу члана 50., 51. и 67. Закона о службеницима и намјештеницима у органима јединице локалне самоуправе („Службени гласник Републике Српске“ број: 97/16), и Одлуке о утврђивању критерија за избор и именовање секретара Скупштине општине („Службени гласник Општине Котор Варош“ број: 3/21), Скупштина општине Котор Варош расписује

ЈАВНИ КОНКУРС

за избор и именовање секретара Скупштине општине Котор Варош

I- Расписује се Јавни конкурс (у даљем тексту: Конкурс) за избор и именовање секретара Скупштине општине Котор Варош.

II- Опис послова

Дјелокруг послова секретара Скупштине општине Koтор Варош прописан је Законом о службеницима и намјештеницима запослених у органима јединице локалне самоуправе, Статутом Општине Котор Варош, Пословником о раду Скупштине општине Котор Варош и Правилником о организацији и систематизацији радних мјеста Општинске управе Котор Варош.

III-Мандат  
Мандат секретара Скупштине општине Котор Варош траје до краја мандата сазива Скупштине општине која га је изабрала.

IV-Статус  
Секретар Скупштине општине има статус службеника прве категорије.

V-Општи услови  
1) да  је  држављанин Републике Српске, односно  Босне и Херцеговине,  
2) да је старији од 18 година,  
3) да има општу здравствену способност,  
4) да није осуђиван  за кривично дјело на безусловну казну затвора од најмање шест мјесеци или за кривично дјело које га чини неподобним за обављање послова у општинској управи,  
5) да није отпуштен  из органа управе  као резултат дисциплинске мјере на било којем нивоу власти у БиХ  три године  прије објављивања  конкурса,  
6) да није у сукобу  интереса, односно да не обавља дужност, која је неспојива са дужношћу службеника у општинској управи

VI- Посебни услови:  
1) да има завршен четворогодишњи студиј са звањем дипломирани правник или први циклус студија са звањем дипломирани правник и остварених најмање 240 ECTS бодова или еквивалент,

2) да има најмање три године радног искуства у траженом степену образовања, односно звања

3) да има положен стручни испит за рад у управи.

Изузетно од тачке 3) посебних услова, лице које је у другим органима и организацијама радило, а нема положен стручни испит за рад у управи, може да се кандидује и буде бирано, уз обавезу да положи стручни испит у року од шест мјесеци од дана запослења. Уколико не положи стручни испит за рад у управи у року од шест мјесеци, престаје му радни однос.

VII- Неспојивост и сукоб интереса

Кандидат не може обављати дужност, активност или бити на положају који доводи до сукоба интереса у складу са чланом 43. до 47. Закона о службеницима и намјештеницима.

VIII-Потребна документа

Пријава за учешће на јавном конкурсу подноси се на прописаном образцу – Пријава на јавни конкурс, која је доступна на интернет страници Министарства управе и локалне самоуправе, интернет страници Општине Котор Варош и у шалтер сали Општинске управе.

Приликом пријаве на Јавни конкурс кандидат прилаже и доказе о испуњавању општих и посебних услова.

Као доказ о испуњавању општих услова кандидат прилаже:

* фотокопију родног листа и увјерења о држављанству Републике Српске,  односно Босне и Херцеговине и
* изјаве да кандидат није под оптужницом Међународног суда за ратне злочине почињене на подручју бивше Југославије у Хагу и да није одбио наредбу да се повинује пред Трибуналом ( члан IX став 1. Устава БиХ), није осуђиван за кривично дјело на безусловну казну затвора од најмање шест мјесеци или за кривично дјело које га чини неподобним за обављање послова у градској, односно општинској управи, није отпуштан из органа управе као резултат дисциплинске мјере, на било којем нивоу власти у Босни и Херцеговини, три године прије објављивања Конкурса, није у сукобу интереса, односно да не обавља дужност која је неспојива са дужношћу службеника у општинској управи, а које су саставни дио Пријаве на јавни конкурс –  пријавног обрасца.

Као доказ испуњености посебних услова кандидат прилажe фото-копије сљедећих докумената:

* дипломе о завршеној стручној спреми,
* увјерења о положеном стручном испиту за рад у републичким органима управе или изјаву којом се кандидат који нема положен стручни испит обавезује да ће у року од шест мјесеци положити стручни испит уколико буде запослен
* увјерења или потврде о радном искуству у траженом степену образовања (потврда, увјерење или други акт послодавца из којег се види на којим пословима, са којом стручном спремом и у ком периоду је стечено радно искуство)

Кандидати који буду испуњавали услове Конкурса биће позвани на интервју, гдје ће се путем усменог разговора вршити оцјењивање стручне оспособљености кандидата, а о мјесту и времену одржавања интервјуа, кандидати ће бити благовремено обавијештени.

Прворангирани кандидат по приједлогу Конкурсне комисије, дужан је да у року од седам дана од дана пријема обавјештења Конкурсне комисије, достави доказе о испуњавању општих и посебних услова у оригиналу или овјереној фото-копији, увјерење о општој здравственој способности, као и овјерене изјаве о испуњености општих услова. Ако прворангирани кандидат не достави напријед наведене доказе у прописаном року, конкурсна комисија позваће сљедећег кандидата по броју освојених бодова са листе успјешних кандидата, да достави горе наведене доказе и овјерене изјаве.

IX Рок за подношење пријава  
Рок за подношење пријава је 15 дана од дана објављивања Конкурса у „Службеном гласнику  Републике Српске“, дневном листу „Глас Српске“ и web страници Општине Котор Варош. Ако  Конкурс не буде објављен истовремено, рок ће се рачунати од дана посљедњег објављивања.  
Пријаве се могу подносити лично у шалтер сали Општине Котор Варош сваки радним даном од 07-15 часова, или путем поште на адресу Општина Котор Варош, Цара Душана бб, са назнаком „Пријава на Јавни конкурс за избор секретара Скупштине општине Котор Варош“. Контакт особа: Асја Стоичков, самостални стручни сарадник за људске ресурсе и персоналне послове, телефон: 051/784-230.

Број: 01-022-68/21 Предсједник

Датум: 01.04.2021. године Скупштине општине

Котор Варош Абид Ковачић,с.р.